টার্নার পাজ-এর সেই এসেজ অন পলিটিক্স অব ম্যারেজ বইটার একটা প্রবন্ধের কথা মনে পড়ছিল ফরিদার - যুগে যুগে বিভিন্ন সংস্কৃতিতে মানুষ নিজের সন্তানের পাত্র বা পাত্রী নির্বাচন করবার দায়িত্বটা নিজের কাছে রাখবার চেষ্টা করেছে। কেন? পাজ-এর বক্তব্য, মানুষের অবচেতনে একটা অস্তিত্বের সন্ততির ধারণা রয়েছে। কোন একটা স্তরে সে নিজের ফ্যামিলি লাইনটিকে এক অখণ্ড সত্বা হিসেবেই রেকগনাইজ করে। ফলে সে-ক্ষেত্রে অস্তিত্ব রক্ষার আবেগে জেনেটিক সিলেকটিভিজমের সেই অন্ধ ইন্সটিংকট জন্মদাতা প্রাণীটির চেতনায় বজ্রাক্ষরে মুদ্রিত করে দেয় একটিই দাবী, তার নিজের জিনের বাহক যে মানুষ বা মানুষীটিকে পৃথিবীতে এনেছে সে, সেই সন্তানকেও সৃষ্টি করতে হবে উপযুক্ত উত্তরসুরী বাহকের। আর সে-কাজটি করবার জন্য সন্তানের সঙ্গে মিশ্রণের উপযুক্ত প্রাণীটিকে নির্বাচন করে দেবে সে নিজে। অতএব মরবার মুখে দাঁড়িয়েও এই স্থবির মানুষটি সেই একই দাবীটি জানিয়ে চলে তার সন্তানের কাছে, যে দাবীকে সে একদা পরিবারের কর্তা হবার সুবাদে নিতান্তই গায়ের জোরে আদায় করে নিতে চেয়েছিল।